62021CC0259
TUAIRIM AN ABHCÓIDE GHINEARÁLTA
EMILIOU
arna tabhairt an 22 Meitheamh 2022 (
1
)
Cás C‑259/21
Parlaimint na hEorpa
v
Comhairle an Aontais Eorpaigh
(An comhbheartas iascaigh – Caingean le haghaidh neamhniú – Airteagail 15 go 17, 20 agus 59, an dara mír, de Rialachán (AE) 2021/92 – Raon feidhme Airteagal 43(3) CFAE – Cumhachtaí na Comhairle – Líomhain maidir le mí-úsáid cumhachtaí ag an gComhairle – An nós imeachta maidir le bearta teicniúla a ghlacadh a leagtar síos in Airteagal 10(4) agus Airteagal 15 de Rialachán (AE) 2019/1241 agus Airteagal 9 de Rialachán (AE) 2019/472 – Cumhachtaí an Choimisiúin chun na bearta teicniúla sin a chinneadh le gníomhartha tarmligthe – Prionsabal an chomhair dhílis)
I. Réamhrá
1.
I dtéarmaí ginearálta, baineann an cás seo le heasaontas i measc institiúidí an Aontais Eorpaigh maidir leis an ról is cheart a bheith ag Comhairle an Aontais Eorpaigh i nglacadh beart teicniúil áirithe i réimse an iascaigh.
2.
Sular tháinig an Conradh ar Fheidhmiú an Aontais Eorpaigh i bhfeidhm, is ag an gComhairle a bhíodh an príomhról agus gach gné den chomhbheartas iascaigh (CBI) á cinneadh. Ní mar sin atá a thuilleadh, áfach. De bhun Airteagal 43(2) CFAE, tá feidhm ag an ngnáthnós imeachta reachtach maidir le CBI, agus ní chaomhnaítear cumhachtaí cinnteoireachta aontaobhacha na Comhairle ach amháin laistigh de na teorainneacha a leagtar amach in Airteagal 43(3) CFAE. Leis an bhforáil sin, ceadaítear di bearta a ghlacadh a bhaineann, inter alia, le ‘deiseanna iascaireachta a shocrú agus a chionroinnt’.
3.
Leis an gcaingean seo, iarrann Parlaimint na hEorpa go ndéanfaí bearta teicniúla áirithe de Rialachán (AE) 2021/92, (
2
) ar ghlac an Chomhairle iad agus an fhoráil deiridh sin á cur i bhfeidhm acu, a chur ar neamhní. Tá na bearta sin in Airteagail 15, 16, 17, 20 agus 59, an dara mír, den Rialachán sin (‘na forálacha atá faoi chonspóid’).
4.
Áitíonn an Pharlaimint, go bunúsach, gur sháraigh an Chomhairle teorainneacha a cumhachtaí agus na forálacha sin á nglacadh aici. Measann sí go bhfuil na Rialacháin sin ag teacht salach ar dhá Rialachán –eadhon, Rialachán (AE) 2019/472 (
3
) agus Rialachán (AE) 2019/1241 (
4
) (dá ngairtear le chéile, ‘na bunRialacháin’) – ar ghlac an Chomhairle agus an Pharlaimint iad i gcomhréir le hAirteagal 43(2) CFAE. Is é tuairim na Parlaiminte gur chuir an dá Rialachán sin teorainn le cumhachtaí cinnteoireachta na Comhairle faoi Airteagal 43(3) CFAE sa mhéid gur tugadh de chumhacht go sonrach leo don Choimisiún na bearta teicniúla, a chomhfhreagraíonn do na bearta a bunaíodh leis na forálacha faoi chonspóid, a chinneadh le gníomhartha tarmligthe a ghlactar de bhua Airteagal 290(1) CFAE. (
5
)
II. An dlí lena mbaineann
A. Forálacha ábhartha CFAE
5.
Luaitear an méid seo a leanas in Airteagal 43(2) agus (3) CFAE:
‘2.   Bunóidh Parlaimint na hEorpa agus an Chomhairle, ag gníomhú dóibh i gcomhréir leis an ngnáthnós imeachta reachtach agus tar éis dul i gcomhairle leis an gCoiste Eacnamaíoch agus Sóisialta, comheagrú na margaí talmhaíochta dá bhforáiltear in Airteagal 40(1) agus na forálacha eile is gá chun cuspóirí an chomhbheartais talmhaíochta agus [CBI] a shaothrú.
3.   Glacfaidh an Chomhairle, ar thogra ón gCoimisiún, na bearta a bhaineann le praghsanna, tobhaigh, cabhair agus teorainneacha cainníochtúla a shocrú agus maidir le deiseanna iascaireachta a shocrú agus a chionroinnt.’
B. Na bunRialacháin
1.
Rialachán 2019/472
6.
Foráiltear an méid seo a leanas le hAirteagal 9(1) de Rialachán 2019/472:
‘Tugtar de chumhacht don Choimisiún gníomhartha tarmligthe a ghlacadh i gcomhréir le hAirteagal 18 den Rialachán seo agus Airteagal 18 de Rialachán (AE) Uimh. 1380/2013 (
6
) chun an Rialachán seo a fhorlíonadh maidir leis na bearta teicniúla seo a leanas:
(a)
sonraíochtaí saintréithe trealaimh iascaireachta agus rialacha maidir le húsáid na dtrealamh sin, chun roghnaíocht a áirithiú nó a fheabhsú, chun gabhálacha de thaisme a laghdú nó chun an tionchar diúltach ar an éiceachóras a íoslaghdú;
(b)
sonraíochtaí modhnuithe nó feistí breise a chuirtear le trealamh iascaireachta, chun roghnaíocht a áirithiú nó a fheabhsú, chun gabhálacha de thaisme a laghdú nó chun an tionchar diúltach ar an éiceachóras a íoslaghdú;
(c)
teorannuithe nó toirmisc ar úsáid trealaimh iascaireachta áirithe agus ar ghníomhaíochtaí iascaireachta i limistéir áirithe nó le linn tréimhsí áirithe chun éisc sceite, éisc faoin íosmhéid tagartha caomhnaithe nó speicis éisc nach spriocspeicis iad a chosaint nó chun an tionchar diúltach ar an éiceachóras a íoslaghdú; agus
(d)
íosmhéideanna tagartha caomhnaithe a leagan síos d’aon cheann de na stoic éisc a bhfuil feidhm ag an Rialachán seo maidir leo, chun cosaint na n‑óg-orgánach muirí a áirithiú.’
2.
Rialachán 2019/1241
7.
Luaitear an méid seo a leanas in Airteagal 10(4) de Rialachán 2019/1241:
‘Tugtar de chumhacht don Choimisiún gníomhartha tarmligthe a ghlacadh i gcomhréir le hAirteagal 29 chun leasú a dhéanamh ar an liosta a leagtar amach in Iarscríbhinn I, i gcás ina dtugtar le fios leis an gcomhairle eolaíoch is fearr dá bhfuil ar fáil gur gá leasú a dhéanamh ar an liosta in Iarscríbhinn I.’
8.
De bhun Airteagal 15(2) den Rialachán sin:
‘D’fhonn sainiúlachtaí réigiúnacha na n‑iascach ábhartha a chur san áireamh, tugtar de chumhacht don Choimisiún gníomhartha tarmligthe a ghlacadh i gcomhréir le Airteagal 29 den Rialachán seo agus le hAirteagal 18 de Rialachán (AE) Uimh. 1380/2013 chun na bearta teicniúla a leagtar amach sna [hIarscríbhinní V go XI agus XIII] a leasú, a fhorlíonadh, a aisghairm nó a mhaolú, lena n‑áirítear nuair atá an oibleagáid gabhálacha a thabhairt i dtír á cur chun feidhme i gcomhthéacs Airteagal 15(5) agus (6) de Rialachán (AE) Uimh. 1380/2013. Glacfaidh an Coimisiún gníomhartha tarmligthe den sórt sin ar bhonn moladh comhpháirteach arna thíolacadh i gcomhréir le hAirteagal 18 de Rialachán (AE) Uimh. 1380/2013 agus i gcomhréir leis na hAirteagail ábhartha de Chaibidil III den Rialachán seo.’
9.
Luaitear an méid seo a leanas in Airteagal 29(6) den Rialachán céanna:
‘Ní thiocfaidh gníomh tarmligthe a ghlactar de bhun Airteagal 2(2), Airteagal 8(3) Airteagal 10(4), Airteagal 12(2), Airteagal 15(2), Airteagal 23(1) agus (5), Airteagal 27(7) agus Airteagal 31(4) i bhfeidhm ach amháin mura mbeidh aon agóid curtha in iúl ag Parlaimint na hEorpa nó ag an gComhairle laistigh de thréimhse 2 mhí tar éis fógra faoin ngníomh sin a thabhairt do Pharlaimint na hEorpa agus don Chomhairle nó más rud é, roimh dheireadh na tréimhse sin, go mbeidh Parlaimint na hEorpa agus an Chomhairle araon tar éis a chur in iúl don Choimisiún nach ndéanfaidh siad aon agóid. Déanfar an tréimhse sin a fhadú 2 mhí ar thionscnamh Pharlaimint na hEorpa nó na Comhairle.’
10.
Tá na bearta teicniúla is infheidhme maidir le hUiscí an Iarthuaiscirt in Iarscríbhinn VI a ghabhann le Rialachán 2019/1241. (
7
)
C. Rialachán 2021/92 (‘an Rialachán atá faoi chonspóid’)
11.
Le hAirteagal 15 den Rialachán atá faoi chonspóid, dar teideal ‘Bearta teicniúla don trosc agus don fhaoitín sa Mhuir Cheilteach’, déantar foráil do roinnt beart a bhaineann, go háirithe, le mogallmhéideanna. Tá feidhm ag na bearta sin maidir le soithí de chuid an Aontais a bhfuil tráil ghrinnill nó saighní acu agus a oibríonn sa Mhuir Cheilteach.
12.
In Airteagal 16 den Rialachán sin, dar teideal ‘Bearta teicniúla i Muir Éireann’, tá oibleagáidí maidir le roghanna trealaimh iascaireachta le haghaidh soithí iascaireachta de chuid an Aontais a oibríonn le tráil ghrinnill nó saighní agus atá i mbun a ngníomhaíochtaí i Muir Éireann.
13.
In Airteagal 17 den Rialachán céanna, dar teideal ‘Bearta teicniúla in iarthar na hAlban’, déantar foráil freisin do bhearta a bhaineann, go háirithe, le mogallmhéideanna. Tá feidhm acu maidir le soithí iascaireachta de chuid an Aontais a oibríonn le tráil ghrinnill nó le saighní in iascaigh ghliomach na hIorua (Nephrops
norvegicus) in Iarthar na hAlban.
14.
Le hAirteagal 20 den Rialachán atá faoi chonspóid, dar teideal ‘Speicis atá faoi thoirmeasc’, toirmisctear ar shoithí iascaireachta an Aontais iascaireacht a dhéanamh ar speicis áirithe, iad a choinneáil ar bord, a thrasloingsiú nó a thabhairt i dtír, i ranna agus i bhforanna ICES (
8
) faoi leith de chuid uiscí an Aontais, faoi mar a bhí siad. Tugtar le fios leis an bhforáil sin freisin, nuair a ghabhtar de thaisme na speicis a liostaítear, nár cheart dochar a dhéanamh dóibh agus gur cheart na heiseamail a scaoileadh go pras.
15.
De bhun Airteagal 59 den Rialachán sin, dar teideal ‘Foráil idirthréimhseach’:
‘Leanfaidh Airteagail 11, 19, 20, 27, 33, 34, 41, 42, 43, 48, 50 agus 57 d’fheidhm a bheith acu, mutatis mutandis, in 2022 go dtí go dtiocfaidh an Rialachán lena socrófar na deiseanna iascaireachta le haghaidh 2022 i bhfeidhm.
Beidh feidhm ag Airteagail 15, 16 agus 17 go dtí an dáta a thiocfaidh gníomh tarmligthe arna ghlacadh i gcomhréir le hAirteagal 15(2) de Rialachán [2019/1241] agus lena leasaítear Iarscríbhinn VI den Rialachán sin trí bhearta teicniúla comhfhreagracha a thabhairt isteach d’Uiscí an Iarthuaiscirt chun bheith infheidhme.’
III. Cúlra na díospóide
16.
An 27 Deireadh Fómhair 2020, mhol an Coimisiún go nglacfaí le Rialachán lena socraítear don bhliain 2021 na deiseanna iascaireachta le haghaidh stoic éisc áirithe agus grúpaí stoc éisc, is infheidhme in uiscí an Aontais agus, i gcás soithí iascaireachta de chuid an Aontais, in uiscí áirithe nach uiscí de chuid an Aontais iad (‘an Togra ón gCoimisiún’).
17.
An 14 Nollaig 2020, thug an Coimisiún an togra sin cothrom le dáta trí roinnt forálacha, arb ionann iad agus na forálacha faoi chonspóid, a ghlacadh. Cuireadh na dréachtfhorálacha sin isteach den chéad uair i ndoiciméad neamhoifigiúil (‘an páipéar leathoifigiúil’) agus, ina dhiaidh sin, foilsíodh iad ar shuíomh gréasáin an Choimisiúin.
18.
An 28 Eanáir 2021, ghlac an Chomhairle an Rialachán atá faoi chonspóid ar bhonn Airteagal 43(3) CFAE. Foilsíodh an Rialachán sin in Iris Oifigiúil an Aontais Eorpaigh an 29 Eanáir 2021. Tháinig sé i bhfeidhm an lá tar éis a fhoilsithe.
19.
Trí iarratas arna thaisceadh i gClárlann na Cúirte an 23 Aibreán 2021, thionscain an Pharlaimint an chaingean seo faoin dara mír d’Airteagal 263 CFAE, ag iarraidh go ndéanfaí na forálacha atá faoi chonspóid a chur ar neamhní.
IV. Fíorais tar éis thionscain na caingne
20.
An 23 Lúnasa 2021, ghlac an Coimisiún Rialachán Tarmligthe (AE) 2021/2324 ón gCoimisiún lena leasaítear Rialachán (AE) 2019/1241 ó Pharlaimint na hEorpa agus ón gComhairle maidir le bearta teicniúla le haghaidh iascaigh ghrinnill agus pheiligeacha áirithe sa Mhuir Cheilteach, i Muir Éireann agus in Iarthar na hAlban (‘Rialachán Tarmligthe 2021/2324’). (
9
) Glacadh an Rialachán sin ar bhonn Airteagal 10(4) agus Airteagal 15(2) de Rialachán 2019/1241 (ceann den dá bhunrialachán).
21.
Is léir ó aithris 6 de Rialachán Tarmligthe 2021/2324 gurb é is aidhm don ionstraim sin na bearta teicniúla a chomhfhreagraíonn do na bearta a bunaíodh in Airteagail 15 go 17 den Rialachán atá faoi chonspóid, mar aon le bearta áirithe eile, a ‘ionchorprú in aon ghníomh amháin’.
22.
Thairis sin, an 27 Eanáir 2022, ghlac an Chomhairle Rialachán nua lena socraítear deiseanna iascaireachta don bhliain 2022 (‘an Rialachán lena socraítear deiseanna iascaireachta le haghaidh 2022’). (
10
) Tháinig an Rialachán sin i bhfeidhm an 31 Eanáir 2022, lá a fhoilsithe san Iris Oifigiúil. (
11
)
V. An nós imeachta os comhair na Cúirte agus na horduithe atá á lorg
23.
Iarrann an Pharlaimint ar an gCúirt:
na forálacha atá faoi chonspóid a chur ar neamhní, agus
a ordú don Chomhairle na costais a íoc.
24.
Iarrann an Chomhairle ar an gCúirt:
an chaingean a dhíbhe toisc í a bheith gan bhunús agus éifeachtaí na bhforálacha atá faoi chonspóid a choimeád ar bun go dtí go nglacfar forálacha nua a thiocfaidh in ionad na bhforálacha sin, agus
a ordú don Pharlaimint na costais a íoc.
25.
Le cinneadh an 19 Lúnasa 2021 ó Uachtarán na Cúirte Breithiúnais, deonaíodh cead don Choimisiún idiragairt a dhéanamh chun tacú leis an ordú atá á lorg ag an gComhairle.
VI. An chaingean
26.
Is é an sainmhíniú a thugtar ar ‘bheart teicniúil [bearta teicniúla]’ i réimse an iascaigh ná ‘an beart [na bearta] lena rialaítear, trí choinníollacha a bhunú ar úsáid agus ar struchtúr an trealaimh iascaireachta agus trí rochtain ar limistéir iascaireachta a shrianadh, comhdhéanamh na speiceas, comhdhéanamh méide na ngabhálacha agus na héifeachtaí ar na comhpháirteanna de na héiceachórais a d’eascair as gníomhaíochtaí iascaireachta’. (
12
) I bhfocail na Parlaiminte agus na Comhairle, is éard is bearta teicniúla ann ‘uirlisí’ lena dtacaítear le cur chun feidhme CBI. (
13
) Dá n‑éagmais sin, ní féidir na spriocanna maidir le hacmhainní iascaigh a chaomhnú agus maidir le cobhsaíocht choibhneasta na ngníomhaíochtaí iascaireachta a choimeád ar bun, ar spriocanna iad atá fíorthábhachtach i rialacha uile an Aontais sa réimse seo, (
14
) a bhaint amach.
27.
Go teoiriciúil, féadfar bearta den sórt sin a chinneadh ar na bealaí seo a leanas: (i) féadfaidh an Chomhairle agus an Pharlaimint iad a chinneadh ar bhonn Airteagal 43(2) CFAE; (ii) féadfaidh an Coimisiún iad a chinneadh de bhua Airteagal 290(1) CFAE, ar choinníoll go dtarmligtear chuige an chumhacht sin le reachtaíocht arna glacadh ar bhonn Airteagal 43(2) CFAE; nó (iii) féadfaidh an Chomhairle iad a chinneadh, ag gníomhú di as a stuaim féin agus Airteagal 43(3) CFAE á chur i bhfeidhm aici. (
15
) Baineann an cás seo le hidir-ghaolmhaireacht agus le teorainneacha na gcumhachtaí cinnteoireachta sin faoi seach.
28.
Mar a mhínigh mé i mír 2 thuas, tugtar de chumhacht don Chomhairle le hAirteagal 43(3) CFAE bearta a ghlacadh maidir le ‘deiseanna iascaireachta a shocrú agus a chionroinnt’. Glacadh an Rialachán atá faoi chonspóid ar bhonn na forála sin. (
16
) Is é is aidhm dó na Gabhálacha Iomlána Incheadaithe (TACanna) coiteanna agus cuótaí do stoic éisc áirithe agus do ghrúpaí stoc éisc a bhunú agus a chionroinnt i measc na mBallstát, le haghaidh 2021.
29.
Seachas na rialacha lena gcinntear TACanna agus cuótaí, tá sa Rialachán sin, in Airteagail 15 go 17 de, roinnt bearta teicniúla is infheidhme maidir le soithí áirithe de chuid an Aontais (iad siúd a oibríonn le tráil ghrinnill nó le saighní) i gcodanna áirithe d’uiscí an Aontais mar a bhí (an Mhuir Cheilteach, Muir Éireann agus Iarthar na hAlban). Go bunúsach, tá na forálacha ceaptha sin foghabhálacha speiceas áirithe a laghdú trí oibleagáidí teicniúla maidir le trealamh iascaireachta (maidir le mogallmhéideanna go háirithe) a fhorchur. (
17
) Ina theannta sin, tugtar in Airteagal 20 den Rialachán atá faoi chonspóid liosta speiceas a bhfuil toirmeasc sainráite ar iascaireacht a dhéanamh orthu. Iarrann an Pharlaimint ar an gCúirt go ndéanfaí na ceithre fhoráil sin, chomh maith leis an dara mír d’Airteagal 59 den Rialachán atá faoi chonspóid, lena gcuirtear teorainn le raon feidhme ama Airteagail 15, 16 agus 17 den Rialachán céanna, a chur ar neamhní.
30.
Maíonn an Pharlaimint go ndearnadh an chumhacht atá ag an gComhairle na bearta teicniúla sin a ghlacadh agus Airteagal 43(3) CFAE á chur i bhfeidhm a chiorrú go sainráite le trí fhoráil de na bunRialacháin, eadhon Airteagail 10(4) agus 15(2) de Rialachán 2019/1241 agus Airteagal 9 de Rialachán 2019/472. Leis na forálacha sin, ceadaítear don Choimisiún na bearta teicniúla sin a chinneadh i ngníomhartha tarmligthe. (
18
) Measann an Pharlaimint, mar thoradh air sin, go raibh an Chomhairle faoi urchosc gníomhú ar bhonn Airteagal 43(3) CFAE agus na forálacha atá faoi chonspóid a ghlacadh, ós rud é gurb é an Coimisiún amháin a d’fhéadfadh na bearta sin a chinneadh go cuí. (
19
)
31.
Go sonrach, de réir na Parlaiminte, trí na forálacha atá faoi chonspóid a ghlacadh go haontaobhach, lean an Chomhairle nós imeachta cinnteoireachta a sháraigh sainchumais institiúideacha na Parlaiminte agus a rinne neamhaird dá ceart agóid a dhéanamh i gcoinne na mbeart teicniúil atá iontu nó cur ina gcoinne.
32.
Maidir leis an méid sin, meabhraím, de bhua Airteagal 29(3) de Rialachán 2019/1241, go gcoinníonn an Pharlaimint agus an Chomhairle araon an chumhacht tarmligean na gcumhachtaí dá dtagraítear in Airteagal 10(4) agus in Airteagal 15(2) den Rialachán sin a chúlghairm tráth
ar bith. Féadfaidh siad freisin agóid a dhéanamh i gcoinne na ngníomhartha tarmligthe a ghlactar agus na forálacha sin á gcur i bhfeidhm, laistigh de dhá mhí tar éis dóibh fógra a fháil fógra a fháil mar gheall orthu. (
20
) Is amhlaidh atá i gcás gníomhartha tarmligthe a ghlacann an Coimisiún agus Airteagal 9 de Rialachán 2019/472 á chur i bhfeidhm. (
21
)
33.
Os a choinne sin, má ghlacann an Chomhairle gníomh ar bhonn Airteagal 43(3) CFAE (mar a rinne sí i gcás an Rialacháin atá faoi chonspóid), ní féidir leis an bParlaimint agóid a dhéanamh i gcoinne a inneachair. Is faoin gComhairle amháin atá sé gníomh den sórt sin a ghlacadh.
34.
Dá bhrí sin, is é bunús an cháis seo, thar aon ní eile, an áit a leagtar síos an líne idir róil na Parlaiminte, na Comhairle agus an Choimisiúin faoi seach maidir leis na bearta teicniúla atá sna forálacha atá faoi chonspóid a ghlacadh. Dá ndéanfadh an Chúirt na forálacha sin a chur ar neamhní (faoi mar a iarrann an Pharlaimint), dheimhneofaí ceart na Parlaiminte chun maoirseacht a dhéanamh ar ghlacadh na mbeart teicniúil atá iontu, trí agóid a dhéanamh ina gcoinne nó trí chumhachtaí an Choimisiúin chun gníomhartha tarmligthe den sórt sin a ghlacadh amach anseo a chúlghairm. Dá ndéanfaí an chaingean a dhíbhe, ar an taobh eile, d’fhágfadh sin go mbeadh an Chomhairle in ann, go dlisteanach, na nithe sin a chinneadh go haontaobhach ar bhonn Airteagal 43(3) CFAE.
35.
Easaontaíonn na páirtithe faoin gceist ar fágadh an chaingean in éagmais aon chuspóra tar éis don Choimisiún Rialachán Tarmligthe 2021/2324 an 23 Lúnasa 2021, a ghlacadh. (
22
) Tabharfaidh mé aghaidh ar an tsaincheist sin i dtosach báire, mar aon leis an éifeacht atá ag an Rialachán lena socraítear deiseanna iascaireachta le haghaidh 2022 ar an gcaingean seo (A). Ina dhiaidh sin pléifidh mé leis an dá shaincheist a d’ardaigh an Pharlaimint ina gcaingean agus míneoidh mé cén fáth a gcreidim go bhfuil na pléadálacha sin gan bhunús (B).
A. Éifeacht Rialachán Tarmligthe 2021/2324 agus éifeacht an Rialacháin lena socraítear deiseanna iascaireachta le haghaidh 2022 maidir leis an ngá atá le breithniú a dhéanamh
1.
Rialachán Tarmligthe 2021/2324
36.
Is léir domsa, ó tháinig Rialachán Tarmligthe 2021/2324 i bhfeidhm, nach bhfuil feidhm a thuilleadh ag Airteagail 15 go 17 den Rialachán atá faoi chonspóid. Mar a chuir mé in iúl cheana i mír 21 thuas, is é is aidhm don Rialachán Tarmligthe sin na bearta teicniúla a chomhfhreagraíonn do na bearta a bunaíodh in Airteagail 15 go 17 den Rialachán atá faoi chonspóid, mar aon le bearta áirithe eile, ‘a ionchorprú in aon ghníomh amháin’. Thairis sin, luaitear go ríshoiléir sa dara mír d’Airteagal 59 den Rialachán is deireanaí a luadh go bhfuil sé i gceist nach mbeidh feidhm leis na forálacha sin ach suas ‘go dtí an dáta a thiocfaidh gníomh tarmligthe arna ghlacadh i gcomhréir le hAirteagal 15(2) de [Rialachán 2019/1241] [...] chun bheith infheidhme [...]’.
37.
Glacadh Rialachán Tarmligthe 2021/2324 de bhun na forála céanna sin, an 23 Lúnasa 2021, agus tháinig sé i bhfeidhm an 30 Nollaig 2021. (
23
) Ní dhíospóideann ceachtar de na páirtithe sa chaingean seo go gcomhfhreagraíonn na bearta atá sa Rialachán Tarmligthe sin do na bearta a chumhdaítear le hAirteagail 15 go 17 den Rialachán atá faoi chonspóid, agus go bhfuil siad, le fírinne, tar éis ‘teacht in ionad’ na bhforálacha sin. Ní dhíospóideann siad ach oiread nach bhfuil éifeacht ar bith ag glacadh Rialachán Tarmligthe 2021/2324 ar Airteagal 20 den Rialachán atá faoi chonspóid ós rud é nach luaitear an fhoráil sin sa dara mír d’Airteagal 59 den Rialachán atá faoi chonspóid ná sa Rialachán Tarmligthe sin.
38.
I bhfianaise na forbartha sin, easaontaíonn na páirtithe ar fágadh an chaingean seo in éagmais aon chuspóir sa mhéid go n‑iarrann an Pharlaimint go ndéanfaí Airteagail 15 go 17 agus Airteagal 59, an dara mír, den Rialachán atá faoi chonspóid a chur ar neamhní. (
24
)
39.
Ar thaobh amháin, measann an Pharlaimint, d’ainneoin gur ghlac an Coimisiún Rialachán Tarmligthe 2021/2324, nach mór don Chúirt fós breithniú a dhéanamh ar bhailíocht na bhforálacha sin. Áitíonn sí, go bunúsach, cé go mar a chéile cuid mhaith na bhforálacha áirithe den Rialachán Tarmligthe sin inneachar Airteagail 15 go 17 den Rialachán atá faoi chonspóid, gurb ann fós do na forálacha sin sa tírdhreach reachtach agus gur cheart iad a aisghairm ar mhaithe leis an deimhneacht dhlíthiúil. Dá réir sin, maíonn sí nár fágadh a caingean in éagmais aon chuspóir.
40.
Ar an taobh eile, áitíonn an Chomhairle, anois ó glacadh Rialachán Tarmligthe 2021/2324, nach gá breithniú a dhéanamh ar an tsaincheist sin a thuilleadh. Measann sí gur léir ón dara mír d’Airteagal 59 den Rialachán atá faoi chonspóid go raibh sé i gceist go mbeadh feidhm ag Airteagail 15 go 17 den Rialachán sin go dtí go nglacfadh an Coimisiún gníomh tarmligthe maidir leis na nithe a chumhdaítear leis na forálacha sin. Ina theannta sin, maíonn an Chomhairle nach raibh sé i gceist aici riamh go mbeadh aon éifeacht ag na forálacha sin tar éis 2021.
41.
Ar an gcéad amharc, caithfidh mé a admháil go bhfuil bá áirithe agam le réasúnaíocht na Comhairle. Más rud é nach bhfuil Airteagail 15 go 17 den Rialachán atá faoi chonspóid i bhfeidhm a thuilleadh, ní léir in aon chor gurbh aon ‘mhaith’ don Pharlaimint dá ndéanfadh an Chúirt na forálacha sin a chur ar neamhní. Maidir leis an méid sin, tugaim faoi deara go n‑iarrann an Chomhairle agus an Pharlaimint araon ar an gCúirt go gcoimeádfaí ar bun na héifeachtaí a bhí ag na ceithre fhoráil atá faoi chonspóid roimhe seo. Dá bhrí sin, leis an gcaingean seo, níl an Pharlaimint ag iarraidh, fiú, athrú a dhéanamh ar an ‘gcúinsí’ a tháinig chun cinn nuair a ghlac an Chomhairle na forálacha atá faoi chonspóid.
42.
Mar sin féin, déarfainn, sa chás seo, go bhfuil ar a laghad trí chúis shonracha ann a chinneadh nach bhfuil an chaingean seo in éagmais aon chuspóir ó glacadh Rialachán Tarmligthe 2021/2324.
43.
Ar an gcéad dul síos, thionscain an Pharlaimint an chaingean seo in aghaidh na Comhairle ar bhonn an dara mír d’Airteagal 263 CFAE. I dtaca leis an méid sin, meabhraím nach gá don Pharlaimint a léiriú go bhfuil leas (
25
) aici imeachtaí a thionscnamh d’fhonn caingean lena n‑iarrtar cinntí nó gníomhartha, inter alia, na Comhairle a chur ar neamhní, a thionscnamh. (
26
) Leis an bhforáil sin, tugtar an ceart don Pharlaimint caingean den sórt sin a thionscnamh chun agóid a dhéanamh i gcoinne dhlíthiúlacht Rialacháin ón gComhairle ach ní dhéantar feidhmiú an chirt sin coinníollach ar chruthúnas ar leas i dtionscnamh imeachtaí. (
27
)
44.
Ar an dara dul síos, dhearbhaigh an Chúirt cheana féin go raibh caingean le haghaidh neamhniú inghlactha i gcás ina raibh an beart a bhí faoi dhíospóid curtha chun feidhme cheana nó nach raibh sé i bhfeidhm a thuilleadh nuair a tionscnaíodh an chaingean. (
28
) Mo thuairimse go bhféadfaí an rud céanna a rá, a fortiori, faoi chaingean le haghaidh neamhniú maidir le beart a bhí (amhail Airteagail 15 go 17 den Rialachán atá faoi chonspóid) fós i bhfeidhm nuair a tionscnaíodh an chaingean, ach a chuaigh in éag le linn an nós imeachta atá os comhair na Cúirte. Ní fhágann sin i gcónaí, i gcásanna den saghas sin, go bhfágtar an chaingean in éagmais aon chuspóir a luaithe agus a théann na forálacha nó an ionstraim faoi shaincheist in éag.
45.
Go deimhin, is é an rud is tábhachtaí, i mo thuairimse, cé acu is féidir iarmhairtí dlíthiúla a bheith ag neamhniú an ghnímh féin nó nach féidir.
46.
Maidir leis sin, ba mhaith liom béim a leagan air, mar a thug mé faoi deara cheana féin i mír 31 thuas, go n‑áitíonn an Pharlaimint gur baineadh uaithi an ceart chun na bearta teicniúla a scrúdú nó, de réir mar a bheidh, cur ina gcoinne, ach ar ghlac an Chomhairle na forálacha faoi chonspóid go haontaobhach. Maíonn sí go mbeadh sí in ann ionchur áirithe a bheith aici maidir le hinneachar na mbeart dá ndéanfaí iad a chomhtháthú i ngníomh tarmligthe amháin nó i roinnt gníomhartha tarmligthe, arna nglacadh ag an gCoimisiún agus Airteagal 10(4) agus Airteagal 15(2) de Rialachán 2019/1241 agus Airteagal 9 de Rialachán 2019/472 á gcur i bhfeidhm aici, seachas ag an gComhairle ar bhonn Airteagal 43(3) CFAE.
47.
Tuigtear dom go bhfuil sé i gceist ag an bParlaimint, leis an gcaingean, a áirithiú go staonfaidh an Chomhairle, amach anseo, ó na cumhachtaí cinnteoireachta atá aici, agus a ghabhtar ó Airteagal 43(3) CFAE, a úsáid i gcásanna ina bhfuil feidhmiú na gcumhachtaí sin ag rith isteach i gcumhachtaí tarmligthe áirithe de chuid an Choimisiúin agus i nósanna imeachta a leagtar amach sa dlí tánaisteach sin (sa chás seo, Airteagal 10(4) agus Airteagal 15(2) de Rialachán 2019/1241 agus Airteagal 9 de Rialachán 2019/472). Go bunúsach, is é cuspóir na Parlaiminte agus an chaingean seo á tionscnamh aici ná breithiúnas a fháil ón gCúirt lena gcuirfí cosc ar an gComhairle bearta teicniúla, a bheadh ar aon dul leo siúd a chumhdaítear leis na forálacha faoi chonspóid ar bhonn Airteagal 43(3) CFAE, a ghlacadh amach anseo.
48.
Fágann sin, bíodh is nach bhfuil na forálacha faoi chonspóid i bhfeidhm a thuilleadh agus nach n‑eascraíonn éifeachtaí dlíthiúla astu a thuilleadh, go bhféadfadh iarmhairtí dlíthiúla a bheith ag baint le neamhniú na bhforálacha sin ann féin, go háirithe dá gcuirfeadh sin cosc ar an gComhairle an cleachtas reachtach a ndéantar gearán ina leith a leanúint arís. (
29
) Ar an gcúis sin, measaim nár fágadh a chaingean seo in éagmais aon chuspóir tar éis ghlacadh Rialachán Tarmligthe 2021/2324.
49.
Treisiú ar an tuairim atá agam ina leith sin is ea cásdlí na Cúirte maidir le himeachtaí um shárú. Go ginearálta, fágtar caingne um shárú in éagmais aon chuspóir nuair a scoireann an sárú a ndearnadh gearán ina leith d’éifeacht a bheith aige roimh dheireadh na tréimhse arna leagan síos ag an gCoimisiún ina thuairim réasúnaithe. Mar sin féin, i gcásanna áirithe, chinn an Chúirt go bhféadfadh sé an Coimisiún a bheith fós i dteideal imeachtaí a thionscnamh os a comhair in ainneoin deireadh a bheith leis an sárú é féin. Is iondúil gur cásanna iad sin ina mbíonn baol ann go bhfuil an sárú ar tí tarlú arís (
30
) nó inar sárú séasúrach an sárú atá i gceist (
31
) sa tslí go mbeadh sé díolmhaithe ó athbhreithniú breithiúnach murach sin.
50.
Dar liomsa, is féidir comparáid a dhéanamh idir an cásdlí sin agus an cás seo, ós rud é, sa chás seo freisin, gurb é cuspóir na Parlaiminte agus an chaingean seo á tionscnamh aici, cosc a chur ar an gComhairle gníomhú mar seo arís amach anseo. Ina theannta sin, tá an Rialachán atá faoi chonspóid ceaptha chun tréimhse an‑sonrach – agus sa chás seo, an‑ghearr – a chumhdach (mar atá, an bhliain 2021), rud a fhágann ní hamháin gur deacair don Pharlaimint imeachtaí a thionscnamh go tráthúil, ach gur deacair freisin clabhsúr a chur ar imeachtaí den sórt sin sula scoirfidh an Rialachán atá faoi chonspóid d’fheidhm a bheith aige.
51.
Ar an tríú dul síos, agus ó thaobh na praiticiúlachta de, ní mór dom a rá go rachadh an scéal sa mhuileann orm dá mb’amhlaidh, i gcás gníomh amhail an Rialachán atá faoi chonspóid, a ceapadh chun fanacht i bhfeidhm ar feadh aon bhliain amháin (nó níos lú fós), nach bhféadfaí agóid a dhéanamh ina choinne ach amháin le linn na tréimhse áirithe sin agus nach mbeadh aon deis den sórt sin ann a luaithe a bheadh deireadh leis an tréimhse sin. Mo thuairimse nach mbeadh sé réalaíoch agus gur chun aimhleasa na n‑iarrthóirí a bheadh sé dá n‑éileodh an Chúirt i ngach aon chás (i) go ndéanfaí a n‑agóid laistigh d’aon bhliain amháin ar a mhéad (nó, de réir mar a bheidh, laistigh de thréimhse níos giorra fós) tar éis an dáta ar glacadh an gníomh, agus (ii) go seolfaí na himeachtaí os comhair na Cúirte agus go gcuirfí clabhsúr orthu faoin dáta sin freisin.
52.
Is fíor, i gcásanna den sórt sin, go bhfuil rogha ag an gCúirt ‘nós imeachta brostaithe’ a chur i bhfeidhm (trí Airteagal 133(1) agus (3) de Rialacha Nós Imeachta na Cúirte a chur i bhfeidhm). Mar sin féin, níl aon chinnteacht ag baint leis sin. (
32
) Dá bhrí sin, is é mo thuarim féin nach leor an fhéidearthacht sin a bheith ann, agus gan ann ach féidearthacht, chun rochtain leordhóthanach ar an gCúirt a ráthú. (
33
)
53.
Creidim gur riachtanaí fós an cur chuige pragmatach atáimse a mholadh don Chúirt a leanúint i gcás, amhail an cás seo, ina bhfuil tábhacht bhunreachtúil ag baint leis an díospóid os comhair na Cúirte agus go mbaineann sí le comhroinnt na n‑inniúlachtaí reachtóireachta idir institiúidí éagsúla an Aontais Eorpaigh. Sa chomhthéacs sin, ní fheicim cén fáth ar cheart agóid maidir le heaspa bunús dlí nó glacadh míchuí ionstraime a fhágáil ar lár ó dhuillín na Cúirte, toisc amháin go bhfuil a héifeachtaí dlíthiúla ‘gearrthréimhseach’. Sa deireadh, is é an toradh a bheadh ar chinneadh den sórt sin nach mbeadh ar chumas na Cúirte a hathbhreithniú breithiúnach a fheidhmiú agus, de réir mar a bheidh, cosc a chur ar ghlacadh gníomhartha den chineál céanna amach anseo.
54.
Ar na cúiseanna sin, measaim gur gá don Chúirt breithniú a dhéanamh ar an gcaingean seo fós d’ainneoin ghlacadh Rialachán Tarmligthe 2021/2324.
2.
An Rialachán lena socraítear deiseanna iascaireachta le haghaidh 2022
55.
Níorbh é glacadh Rialachán Tarmligthe 2021/2324 an t‑aon athrú amháin a tharla tar éis don Pharlaimint an chaingean seo a thionscnamh. Mar a chuir mé in iúl cheana féin i bpointe 22 thuas, ghlac an Chomhairle, an 27 Eanáir 2022, an Rialachán lena socraítear deiseanna iascaireachta le haghaidh 2022, Rialachán a tháinig, go bunúsach, in ionad an Rialacháin atá faoi chonspóid. Tháinig an Rialachán sin i bhfeidhm an 31 Eanáir 2022. De bhua na chéad mhíre d’Airteagal 59 den Rialachán atá faoi chonspóid, (
34
) scoir Airteagal 20 den Rialachán sin d’fheidhm a bheith aige ar an dáta céanna sin. Mar sin, cé gur cuireadh deireadh le cur i bhfeidhm Airteagail 15 go 17 den Rialachán atá faoi chonspóid le teacht i bhfeidhm Rialachán Tarmligthe 2021/2324, is é an Rialachán lena socraítear deiseanna iascaireachta le haghaidh 2022 a d’fhág nach raibh an fhoráil sin infheidhme a thuilleadh.
56.
Mar fhreagra ar cheist de chuid na Cúirte, arna glacadh ar bhonn Airteagal 62 de na Rialacha Nós Imeachta, mhínigh an Pharlaimint agus an Coimisiún nach bhfuil aon tionchar ag glacadh an Rialacháin lena socraítear deiseanna iascaireachta le haghaidh 2022 ar an gcaingean seo. Tugann an Pharlaimint faoi deara go ndéantar le hAirteagal 18 macasamhail den liosta speiceas atá faoi thoirmeasc a fhaightear in Airteagal 20 den Rialachán atá faoi chonspóid (arb é a thoradh go leanann an fhoráil sin d’éifeachtaí dlíthiúla a bheith aici fós). Anuas air sin, áitíonn an Pharlaimint, d’ainneoin ghlacadh an Rialacháin lena socraítear deiseanna iascaireachta do 2022, go bhfuil baol ann go ndéanfar an gníomh neamhdhleathach a líomhnaítear (bearta teicniúla a ghlacadh a fhreagraíonn do na bearta atá sna forálacha faoi chonspóid) arís amach anseo.
57.
Cuireann an Chomhairle i gcoinne na n‑argóintí sin. Measann sí, tar éis ghlacadh an Rialacháin lena socraítear deiseanna iascaireachta le haghaidh 2022, gur fágadh an chaingean seo in éagmais aon chuspóir a mhéid a bhaineann le hAirteagal 20 den Rialachán atá faoi chonspóid. Is follas an toradh sin, dar léi, ón gcéad mhír d’Airteagal 59 den Rialachán atá faoi chonspóid.
58.
I dtaca leis na breithnithe a chuir mé in iúl, sa roinn roimhe, maidir le hAirteagail 15 go 17 agus 59, an dara mír, den Rialachán atá faoi chonspóid, dealraíonn sé dom go bhfuil feidhm mutatis mutandis ag na breithnithe sin maidir le hAirteagal 20 den Rialachán atá faoi chonspóid, a mhéid a bhaineann le hiarmhairtí ghlacadh an Rialacháin lena socraítear deiseanna iascaireachta le haghaidh 2022 ar an bhforáil sin.
59.
I bhfianaise na mbreithnithe thuas, tá mé den tuairim, cé nach bhfuil aon cheann de na forálacha atá faoi chonspóid fós i bhfeidhm, gur gá fós breithniú a dhéanamh ar an gcaingean seo.
B. Substaint
60.
Ardaíonn an Pharlaimint dhá shaincheist mar thaca lena hiarratas ar neamhniú. Ar an gcéad dul síos, líomhnaíonn sí gur bhain an Chomhairle mí-úsáid as an nós imeachta a leagtar síos sna bunRialacháin. Ar an dara dul síos, áitíonn sí gur sháraigh an Chomhairle ‘prionsabal an chomhair dhílis’ de réir bhrí Airteagal 13(2) CAE. (
35
) Scrúdóidh mé gach ceann de na pléadálacha sin ceann i ndiaidh a chéile.
1.
An chéad saincheist dlí, lena líomhnaítear gur baineadh mí-úsáid as an nós imeachta a leagtar síos sna bunRialacháin
(a)
Príomhargóintí na bpáirtithe
(1) Príomhargóintí na Parlaiminte
61.
Áitíonn an Pharlaimint, go bunúsach, go bhfuil teorainn le cumhachtaí na Comhairle bearta teicniúla a ghlacadh i gcomhréir le hAirteagal 43(3) CFAE, sa mhéid gur chomhaontaigh an Pharlaimint agus an Chomhairle, i ngníomh reachtach amháin nó i roinnt gníomhartha reachtacha arna nglacadh de bhun Airteagal 43(2) CFAE, go dtabharfaí de chumhacht don Choimisiún, seachas don Chomhairle, bearta den sórt sin a ghlacadh.
62.
Sa chás seo, measann an Pharlaimint, toisc gur dheonaigh Airteagal 10(4) agus Airteagal 15 de Rialachán 2019/1241 agus Airteagal 9 de Rialachán 2019/472 (ar glacadh iad go léir de bhun Airteagal 43(2) CFAE) go sainráite don Choimisiún an chumhacht chun bearta teicniúla a ghlacadh amhail na bearta sin a chumhdaítear leis na forálacha atá faoi chonspóid, nach bhféadfadh an Chomhairle brath ar Airteagal 43(3) CFAE chun na forálacha sin a ghlacadh go haontaobhach. (
36
)
63.
Áitíonn an Pharlaimint go gcomhlíontar sa chás seo na ceanglais go léir a leagtar amach i gcásdlí na Cúirte d’fhonn a shuíomh gurb ann do mhí-úsáid cumhachtaí. Luann sí gur admhaigh an Chomhairle go sainráite, in aithris 59 agus sa dara mír d’Airteagal 59 den Rialachán atá faoi shaincheist, gur cheart gurbh é an Coimisiún a bheadh freagrach as glacadh na mbeart teicniúil a chumhdaítear le hAirteagail 15 go 17 den Rialachán sin. Thairis sin, measann sí nár thug an Chomhairle aon údar maidir leis an bhfáth gurbh ise, seachas an Coimisiún, a ghlac na forálacha atá faoi chonspóid, cuir i gcás, mar shampla, trí mhíniú a thabhairt ar an bhfáth nárbh fhéidir leis an gCoimisiún iad a ghlacadh sa chás seo.
64.
Maíonn an Pharlaimint freisin, dá mb’amhlaidh gur ghá glacadh leis na bearta teicniúla atá sna forálacha atá faoi chonspóid mar gheall ar imthosca dianriachtanacha, gurbh é an bunús dlí cuí chun iad a ghlacadh ná Airteagail 12 agus 13 de Rialachán Uimh. 1380/2013. De bhun na bhforálacha sin, is féidir leis an gCoimisiún (
37
) nó leis na Ballstáit (
38
) bearta ‘práinneacha’ (ar ceapadh iad chun freagairt do bhagairt thromchúiseach ar chaomhnú acmhainní bitheolaíocha na mara nó ar éiceachóras na mara) a ghlacadh, ach ní féidir leis an gComhairle iad a ghlacadh. Tugann an Pharlaimint dá haire, in éagmais imthosca práinneacha den sórt sin, gur follas ó Airteagal 8(2) agus (3) de Rialachán 2019/472 gurb é an Coimisiún amháin atá ábalta bearta ceartaitheacha (bearta a dhéantar chun a áirithiú go ndéanfar an stoc éisc nó an t‑aonad feidhmiúil lena mbaineann a athbhunú go tapa go dtí na leibhéil a shonraítear) a ghlacadh le gníomhartha tarmligthe.
65.
Ar deireadh, tugann an Pharlaimint le fios, ar an tslí chéanna go ngabhtar cumhacht na Comhairle bearta teicniúla a ghlacadh maidir le ‘deiseanna iascaireachta a shocrú agus a chionroinnt’ ó Airteagal 43(3) CFAE, go ngabhtar sainchumais ghinearálta an Choimisiúin chun gníomhartha tarmligthe a ghlacadh ó Airteagal 290(1) CFAE agus, dá bhrí sin, gur ón dlí príomha a ghabhtar iad freisin.
(2) Príomhargóintí na Comhairle agus an Choimisiúin
66.
Cuireann an Chomhairle i gcoinne argóintí na Parlaiminte. Measann sí go bhfuil an chéad saincheist dlí gan bhunús mar go bhfuil dearmad ar an bParlaimint sa léirmhíniú a rinne sí ar choincheap na ‘mí-úsáide nós imeachta’ agus go raibh dul amú uirthi maidir le cuspóir agus inneachar na bhforálacha atá faoi chonspóid.
67.
Ina theannta sin, áitíonn sí go gcloíonn glacadh na bhforálacha atá faoi chonspóid go hiomlán le Airteagal 43(3) CFAE ós rud é go bhfuil ceangal idir a gcuspóir agus ‘deiseanna iascaireachta a shocrú’. Os a choinne sin, bhainfeadh na bearta teicniúla a luaitear sna bunRialacháin le haidhmeanna difriúla, ar leithne iad ná na forálacha sin.
68.
Cuireann an Chomhairle in iúl nach bhfuil aon ní sna bunRialacháin lena dtugtar le fios go raibh na cumhachtaí a thugtar don Choimisiún le hAirteagal 10(4) agus le hAirteagal 15 de Rialachán 2019/1241 agus le hAirteagal 9 de Rialachán 2019/472 ceaptha chun bheith eisiach sa chiall go gcuirfeadh siad cosc ar an gComhairle bearta teicniúla a ghlacadh ar ábhair chomhionanna.
69.
Tugann sí dá haire freisin go léirítear go sainráite sa dara mír d’Airteagal 59 den Rialachán atá faoi chonspóid nach mbeadh Airteagail 15 go 17 den Rialachán sin i bhfeidhm a thuilleadh nuair a ghlacfadh an Coimisiún gníomh tarmligthe lena gcumhdófaí na hábhair chéanna agus a chumhdaítear sna forálacha sin. Léireodh sé sin go soiléir nach raibh sé ar intinn ag an gComhairle teorainneacha a cumhachtaí a shárú. Ar an gcaoi chéanna, is é an aidhm a bheadh ag Airteagal 20 den Rialachán atá faoi chonspóid cumhacht an Choimisiúin chun gníomhartha tarmligthe a ghlacadh de bhun Airteagal 10(2) de Rialachán 2019/1241, a chaomhnú go hiomlán. Maidir leis an méid sin, ba cheart a mheabhrú gur glacadh na forálacha atá faoi chonspóid go gairid tar éis don Ríocht Aontaithe imeacht as an Aontas Eorpach, i gcomhthéacs ina raibh go leor éiginnteachta fós ann maidir le ‘deiseanna iascaireachta a shocrú’ do 2021 agus inar léir go raibh an Coimisiún fós chun cur lena thogra féin sula nglacfadh sé aon ghníomh tarmligthe maidir leis na hábhair sin.
70.
Tacaíonn an Coimisiún le hargóintí na Comhairle go ginearálta. Leagann sé béim go láidir ar an bpointe nach bhfuil aon ní sna bunRialacháin lena gcuirtear d’oibleagáid uirthi bearta teicniúla a ghlacadh maidir leis na hábhair a chumhdaítear sna na forálacha atá faoi chonspóid.
71.
Míníonn an Coimisiún freisin, ós rud é nár fhan bearta ceartaitheacha roimhe seo (iad siúd atá in Airteagal 13 de Rialachán (AE) 2020/123 (
39
)) i bhfeidhm ach go dtí an 31 Nollaig 2020, gur ghá don Chomhairle bearta teicniúla nua a ghlacadh ag tús 2021. (
40
) D’fhéadfadh an Coimisiún bearta nua den sórt sin a ghlacadh i ngníomh tarmligthe, dá mbeadh moladh comhpháirteach ó na Ballstáit curtha isteach in am. (
41
) Mar sin féin, is amhlaidh nár rinneadh aon mholadh comhpháirteach a chur faoi bhráid an Choimisiúin go foirmiúil (ina leagan deiridh) go dtí an 14 Nollaig 2020. (
42
) Leis an bpáipéar leathoifigiúil ón gCoimisiún, arbh é an rud a d’eascair as gur ghlac an Chomhairle na forálacha atá faoi chonspóid, a rinneadh an folús sin a líonadh.
(b)
Anailís
72.
Faoi mar atá curtha in iúl ag an gCúirt arís agus arís eile, cuirtear beart ó mhaith trí mhí-úsáid cumhachtaí má dhealraíonn sé, ar bhonn fianaise oibiachtúil ábhartha chomhsheasmhach, gur glacadh é d’aontoisc, nó ar a laghad go príomha, do chríocha seachas na críocha sin dar tugadh an chumhacht i dtrácht nó d’fhonn nós imeachta, arna fhorordú go sonrach leis an gConradh chun déileáil le himthosca an cháis, a sheachaint. (
43
)
73.
Sa chás seo, tá an chéad saincheist dlí atá ag an bParlaimint bunaithe, go bunúsach, ar an maíomh go bhfuil an Chomhairle, trí na forálacha atá faoi chonspóid a ghlacadh, tar éis dul timpeall ar an nós imeachta chun bearta teicniúla a ghlacadh mar a leagtar síos sna bunRialacháin é, maíomh a thabharfadh an chumhacht chun bearta den sórt sin a ghlacadh don Choimisiúin agus dó sin amháin.
74.
Is é mo thuairim féin, áfach, nach mór diúltú don mhéid atá á mhaíomh ag an bParlaimint. Ní léiríonn an institiúid sin gur glacadh na forálacha atá faoi chonspóid leis an aidhm aonair nó leis an bpríomhaidhm, do chríocha seachas iad siúd ar tugadh na cumhachtaí in Airteagal 43(3) CFAE ina leith don Chomhairle, nó d’fhonn nós imeachta, arna fhorordú go sonrach le Conradh FAE chun déileáil le himthosca an cháis, a sheachaint.
75.
I dtaca leis seo, meabhraím go raibh deis ag an gCúirt cheana féin raon feidhme Airteagal 43(3) CFAE, lena bhforáiltear go bhfuil an Chomhairle i dteideal bearta a ghlacadh a bhaineann, inter alia, le ‘deiseanna iascaireachta a shocrú’, agus raon feidhme Airteagal 43(2) CFAE, a shoiléiriú. Chinn an Chúirt gur laistigh de réimse inniúlachta reachtas an Aontais Eorpaigh atá cinntí féinrialaitheacha a dhéantar ar bhonn leasanna beartais an Aontais (is é sin, laistigh de raon feidhme Airteagal 43(2) CFAE). Os a choinne sin, is i ndáil le bearta teicniúla lena gcuirtear na roghanna sin chun feidhme, go príomha, a bheidh feidhm ag Airteagal 43(3) CFAE. (
44
)
76.
Sa tuairim a thug sé uaidh i gCásanna Uamtha an Pharlaimint agus an Coimisiún v an Chomhairle, (
45
) mhínigh an tAbhcóide Ginearálta Wahl go bhfágann an cásdlí sin gur cheart an gnáthnós imeachta reachtach faoi Airteagal 43(2) CFAE a chur i bhfeidhm maidir leis an gcatagóir níos ginearálta beart, mar atá na bearta sin is gá chun cuspóirí CBI a shaothrú, ach gur cheart an nós imeachta neamhreachtach faoi Airteagal 43(3) CFAE a fhorchoimeád le haghaidh beart rialála de chineál áirithe. Dá réir sin, ba cheart bearta faoi Airteagal 43(3) CFAE a theorannú do na bearta sin a bhaineann go dlúth leis an socrú ar cé aige a bhfuil cead iascaireacht a dhéanamh is cé na héisc a bhfuil cead aige iascaireacht a dhéanamh orthu, agus cá háit, agus leis na coinníollacha a bhfuil nasc feidhmiúil acu leis na ceisteanna sin, (
46
) agus ní áirítear leothu gach beart teicniúil atá nasctha ar bhealach éigin le deiseanna iascaireachta. Is é an toisc chinntitheach, mar a dhearbhaigh an Chúirt, an bhfuil rogha ó thaobh polasaí de, atá forchoimeádta do reachtóir an Aontais, i gceist leis an mbeart atá faoi thrácht, toisc go bhfuil sé riachtanach chun cuspóirí na gcomhbheartas talmhaíochta agus iascaigh a shaothrú. (
47
)
77.
Sa chás seo, is léir dom go bhfuil nasc feidhmiúil idir na forálacha atá faoi chonspóid agus ‘deiseanna iascaireachta a shocrú’ de réir bhrí Airteagal 43(3) CFAE, agus nach rogha ó thaobh polasaí de, a fhorchoimeádtar do reachtóir an Aontais, atá iontu. (
48
)
78.
Go deimhin, mar a deir an Chomhairle agus an Coimisiún, is é is cuspóir do na forálacha atá faoi chonspóid roghnaíocht trealaimh iascaireachta a fheabhsú (Airteagail 15 go 17) agus speicis áirithe a chosaint (Airteagal 20). Glacadh na forálacha sin mar mhalairt ar na TACanna a laghdú níos mó fós ná mar cinneadh cheana don bhliain sin. Deimhnítear an méid sin le haithris 3 de Rialachán Tarmligthe 2021/2324, ina luaitear go raibh ‘nasc feidhmiúil’ ag na bearta a bunaíodh leis na forálacha atá faoi chonspóid ‘le leibhéil na ngabhálacha iomlána incheadaithe maidir le spriocspeicis’, ós rud é ‘d’uireasa na mbeart sin, go gcaithfí leibhéil na ngabhálacha iomlána incheadaithe den sórt sin a laghdú chun téarnamh na stoc foghabhála a cheadú’. (
49
)
79.
Thairis sin, murab ionann agus na leasuithe a rinne an Chomhairle ar bhonn Airteagal 43(3) CFAE a bhí i gcroílár an bhreithiúnais a tugadh in an Pharlaimint agus an Coimisiún v an Chomhairle, (
50
) ní bhíonn feidhm ag na forálacha atá faoi chonspóid ach in imthosca sonracha (ós rud é go bhfuil sé i gceist go mbeadh feidhm acu maidir le cineálacha sonracha long, nach n‑oibríonn ach i limistéir áirithe agus nach ndírítear leo ach ar chineálacha áirithe speiceas) agus ar bhonn bliantúil (an bhliain 2021). Ní raibh sé i gceist leo athrú a dhéanamh an sásra ginearálta chun na TACanna ná na teorainneacha ar iarrachtaí iascaireachta a shocrú d’fhonn na heasnaimh a d’eascair as cur i bhfeidhm na rialacha roimhe seo a leigheas nó chun sainiú a dhéanamh ar an gcreat dlíthiúil lena mbunaítear na TACanna agus na teorainneacha sin ar iarrachtaí iascaireachta. (
51
)
80.
Dá bhrí sin, measaim go dtagann na forálacha atá faoi chonspóid faoi raon feidhme na gcumhachtaí a thugtar don Chomhairle le hAirteagal 43(3) CFAE.
81.
Ag féachaint anois don tsaincheist shonrach an bhféadfadh an Chomhairle an bunús dlí sin a úsáid go cuí chun na bearta teicniúla atá sna forálacha atá faoi chonspóid a ghlacadh in ainneoin go bhforáiltear leis na bunRialacháin gurb é an Coimisiún a ghlacfaidh na bearta sin, meabhraím gur rialaigh an Chúirt go bhféadfaidh an Chomhairle Airteagal 43(3) CFAE a úsáid mar bhunús dlí chun bearta áirithe a ghlacadh faoi CBI, faoi réir an choinníll go ngníomhóidh an Chomhairle laistigh de theorainneacha a cuid cumhachtaí agus, i gcás inarb ábhartha, laistigh den chreat dlíthiúil a bunaíodh cheana faoi Airteagal 43(2) CFAE. (
52
) Sa mhéid sin, braitheann an corrlach lánroghnach a bhíonn ag an gComhairle agus bearta á nglacadh aici ar bhonn Airteagal 43(3) CFAE ar an méid saoirse a shocraigh reachtóir an Aontais a thabhairt di. Dá bhrí sin, ní mór dom a mheas ar cheap reachtóir an Aontais an creat dlíthiúil a bunaíodh cheana sna bunRialacháin chun teorainn a chur le cumhacht na Comhairle gníomhú agus Airteagal 43(3) CFAE á chur i bhfeidhm.
82.
Maidir leis sin, dealraíonn sé dom nach bhfuil aon ní i gceachtar den dá bhunRialachán a thugann le fios gur ceapadh na cumhachtaí a tugadh don Choimisiún le hAirteagal 10(4) agus le hAirteagal 15 de Rialachán 2019/1241 agus le hAirteagal 9 de Rialachán 2019/472, faoi seach, chun cosc a chur ar an gComhairle bearta teicniúla a ghlacadh maidir leis na hábhair chéanna i gcás, mar atá anseo, nár ghníomhaigh an Coimisiún agus nár ghlac sé gníomhartha tarmligthe é féin. Aontaím leis an bParlaimint nach féidir leis an gComhairle na cumhachtaí a thugtar don Choimisiún leis na forálacha sin a bhaint de, mar dá ndéanfaí sin is amhlaidh go bhfágfaí an ceann is déanaí a luadh in éagmais aon chuspóir agus nach n‑urramódh an Chomhairle an creat a leagtar amach sna forálacha sin. Mar sin féin, is léir dom nach é sin a rinne an Chomhairle nuair a ghlac sí na forálacha atá faoi chonspóid.
83.
Go deimhin, is follas ón dara mír d’Airteagal 59 den Rialachán atá faoi chonspóid go raibh sé i gceist go scoirfeadh Airteagail 15 go 17 d’fheidhm a bheith acu a luaithe a ghlacfadh an Coimisiún gníomh tarmligthe amháin nó roinnt gníomhartha tarmligthe maidir leis na bearta teicniúla céanna. Dála na Comhairle agus an Choimisiúin, measaim dá bhrí sin go raibh sé i gceist go mbeadh na forálacha atá faoi chonspóid sealadach, agus nach amhlaidh go ndearna an Chomhairle cúngracht ar chumhacht an Choimisiúin gníomhartha tarmligthe a ghlacadh, ach gur fhéach sí go sainráite leis an gcumhacht sin a chaomhnú.
84.
Go deimhin, aithnítear cumhacht sin an Choimisiúin ní hamháin sa dara mír d’Airteagal 59 den Rialachán atá faoi chonspóid ach in aithris 59 den Rialachán céanna freisin, ina léirítear go bhfuil na bearta teicniúla a chinnfidh an Coimisiún ar bhonn Rialachán 2019/1241 ‘níos cuimsithí agus go mbeidh feidhm acu ar bhonn níos cobhsaí’ ná na bearta teicniúla atá sna forálacha atá faoi chonspóid.
85.
I bhfianaise an mhéid sin, ní deacair dom a chinneadh nach amháin gur ghníomhaigh an Chomhairle laistigh de theorainneacha a cuid cumhachtaí faoi Airteagal 43(3) CFAE, ach gur ghníomhaigh sí freisin laistigh den chreat dlíthiúil sonrach a bunaíodh cheana féin faoi Airteagal 43(2) CFAE.
86.
Ní dhéantar an chonclúid sin a chur ó bhailíocht ar bhealach ar bith le hargóint na Parlaiminte, a leagtar amach i mír 63 thuas, gur cheart go nglacfaí na forálacha atá faoi chonspóid mar bhearta ‘práinneacha’ atá ceaptha chun freagairt do bhagairt thromchúiseach ar chaomhnú acmhainní bitheolaíocha na mara nó, in éagmais na n‑imthosca dianriachtanacha sin, gur cheart gurbh é an Coimisiún a ghlacfadh iad le gníomhartha tarmligthe, ós rud é nár beartaíodh ach an dá rogha sin le hAirteagal 8(2) agus (3) de Rialachán 2019/472.
87.
Aontaím leis an bParlaimint nach ‘bearta práinneacha’ chun freagairt do bhagairt thromchúiseach ar chaomhnú acmhainní bitheolaíocha na mara iad na forálacha atá faoi chonspóid. Mar sin féin, agus cibé ar bith is fiú é, creidim gur ann d’imthosca ar leith a mhíníonn an fáth ar ghníomhaigh an Chomhairle agus ar ghlac sí na forálacha atá faoi chonspóid le haghaidh na tréimhse eatramhaí sin nach raibh leas bainte ag an gCoimisiún fós as an rogha eile a cuireadh ar fáil go sainráite le hAirteagal 8(2) agus (3) de Rialachán 2019/472 agus, de bhun na bhforálacha sin, nach raibh gníomh tarmligthe amháin nó níos mó glactha aici.
88.
Mar a mhínigh an Coimisiún, níor fhan bearta ceartaitheacha roimhe seo (iad siúd in Airteagal 13 de Rialachán 2020/123) i bhfeidhm ach go dtí an 31 Nollaig 2020 agus, ós rud é go rabhthas, i ndiaidh Brexit, ag díriú ar theacht ar chomhaontú idir an tAontas Eorpach agus ar an Ríocht Aontaithe maidir le bearta teicniúla ailínithe atá nasctha go feidhmiúil, níor tíolacadh aon mholadh comhpháirteach luath go leor chun go nglacfadh an Coimisiún gníomh tarmligthe ag tús 2021. Deimhnítear é sin le haithris 2 de Rialachán Tarmligthe 2021/2324, ina luaitear gur chuir an Bheilg, an Spáinn, an Fhrainc, Éire agus an Ísiltír an chéad mholadh comhpháirteach isteach i mí na Bealtaine 2020, ach nár thíolaic siad moladh comhpháirteach athbhreithnithe go dtí an 14 Nollaig 2020.
89.
Sa chomhthéacs sin, is léir, nuair a ghlac an Chomhairle na forálacha atá faoi chonspóid, gur líonadh leo folús a bheadh ann ina n‑éagmais, folús a mhairfeadh isteach in 2021, mura mairfeadh sé an bhliain go léir.
90.
I bhfianaise an mhéid thuas, ní léir gur sháraigh an Chomhairle teorainneacha a cuid cumhachtaí ná gur bhain sí mí-úsáid astu, nuair a rinne sí na forálacha atá faoi chonspóid a ghlacadh.
91.
Ós rud é nár éirigh le haon cheann de na haighneachtaí a chuir an Pharlaimint chun cinn mar thaca lena céad saincheist dlí, ba cheart an tsaincheist dlí sin a dhiúltú.
2.
An dara saincheist dlí, lena líomhnaítear gur sáraíodh prionsabal an chomhair dhílis
(a)
Príomhargóintí na bpáirtithe
92.
Áitíonn an Pharlaimint gur sháraigh an Chomhairle prionsabal an chomhair dhílis sa mhéid nár chloígh sí leis an nós imeachta a leagtar amach sna bunRialacháin,
93.
Tugann an Pharlaimint dá haire, de bhun Airteagal 13(2) CAE, mar a léirmhínítear i gcásdlí na Cúirte é, go gceanglaítear leis an bprionsabal sin ar gach institiúid a cuid cumhachtaí a fheidhmiú ag féachaint go cuí do chumhachtaí na n‑institiúidí eile. Meabhraíonn sí freisin go bhfuil éifeachtaí ceangailteacha ar an bParlaimint, ar an gComhairle agus ar an gCoimisiún ag an gComhaontú Idirinstitiúideach maidir le Reachtóireacht Níos Fearr, (
53
) a glacadh ar bhonn Airteagal 295 CFAE. Ceanglaítear le pointe 25 den chomhaontú sin go mbeidh malartú tuairimí ann idir na trí Institiúid ‘má mheastar go mbeidh athrú ón ngnáthnós imeachta reachtach go dtí nós imeachta reachtach speisialta nó nós imeachta neamhreachtach i gceist le modhnú ar an mbunús dlí’. Le Pointe 2 den Iarscríbhinn a ghabhann leis an gcomhaontú sin, (
54
) cuirtear d’oibleagáid ar na hinstitiúidí oibriú i gcomhar le linn an nós imeachta ionas go ndéanfar an chumhacht tharmligthe a fheidhmiú go rianúil agus ionas go ndéanfaidh Parlaimint na hEorpa an chumhacht sin a rialú go héifeachtach. Sa chás seo, is é barúil na Parlaiminte, go bunúsach, gur bhain an Chomhairle di an chumhacht chun rialú den sórt sin a fheidhmiú.
94.
Dar leis an bParlaimint, ba cheart don Chomhairle dul i ndáil comhairle léi maidir lena rún na forálacha atá faoi chonspóid a ghlacadh ar bhonn Airteagal 43(3) CFAE, de shárú ar na bunRialacháin.
95.
Cuireann an Chomhairle i gcoinne na n‑argóintí sin, agus an Coimisiún ag tacú léi. Déanann sí tagairt siar dá hargóint maidir leis an gcéad saincheist dlí. Is é a tuairim, ós rud é nach ndearnadh aon mhí-úsáid nós imeachta (maidir leis an gcéad saincheist dlí), go bhfágann sin nár sáraíodh prionsabal an chomhair dhílis sa chás seo.
96.
Deir an Chomhairle freisin nach bhfuil aon bhaint ag an gComhaontú Idirinstitiúideach maidir le Reachtóireacht Níos Fearr leis an gcás seo. Áitíonn sí gur glacadh an Rialachán atá faoi chonspóid ar an mbunús dlí céanna leis an mbunús dlí a mhol an Coimisiún sa Togra ón gCoimisiún agus, mar thoradh air sin, nárbh ionann gníomhaíochtaí na Comhairle agus ‘modhnú ar an mbunús dlí’ de réir bhrí phointe 25 den chomhaontú sin.
(b)
Anailís
97.
Faoi Airteagal 13(2) CAE, cleachtfaidh na hinstitiúidí comhar dílis eatarthu féin. Mar sin féin, ní mór an comhar dílis sin a fheidhmiú laistigh de theorainneacha na gcumhachtaí a thugtar do gach institiúid leis na Conarthaí. Dá bhrí sin, ní dhéantar na cumhachtaí sin a athrú mar gheall ar an oibleagáid a eascraíonn as Airteagal 13(2) CAE. (
55
)
98.
Maidir leis an gceist ar sháraigh an Chomhairle prionsabal an chomhair dhílis trí na forálacha atá faoi chonspóid a ghlacadh, feictear dom go bhfuil argóintí na Parlaiminte maidir leis an tsaincheist dlí seo ar aon dul leis na hargóintí a chuir sí chun cinn cheana féin maidir leis an gcéad saincheist dlí.
99.
Leanann sé ón roinn roimhe seo gur cheart diúltú don chéad saincheist dlí de chuid na Parlaiminte ar an bhforas nár bhain an Chomhairle mí-úsáid as a cuid cumhachtaí sa chás seo. Dá bharr sin, agus ós rud é go bhfuil dlúthbhaint idir argóintí na Parlaiminte chun tacú leis an dá shaincheist dlí faoi seach, aontaím leis an gComhairle agus leis an gCoimisiún nár sáraíodh prionsabal an chomhair dhílis sa chás seo. Is é mo thuairimse, dá bhrí sin, go gcaithfear an dara saincheist a dhiúltú toisc í a bheith gan bhunús.
100.
Ní dhéanann argóintí na Parlaiminte maidir leis an gComhaontú Idirinstitiúideach maidir le Reachtóireacht Níos Fearr aon chur isteach ar mo chonclúid ina leith sin.
101.
Go deimhin, leanann sé ón roinn roimhe seo nach raibh cosc ar bith ar an gCoimisiún gníomh tarmligthe a ghlacadh agus na bunRialacháin á gcur i bhfeidhm (go sonrach, Airteagal 10(4) agus Airteagal 15(2) de Rialachán 2019/1241 agus Airteagal 9 de Rialachán 2019/472). Dá bhrí sin, níorbh ionann glacadh fhorálacha na Chomhairle a atá faoi chonspóid agus ‘modhnú ar an mbunús dlí’ de réir bhrí phointe 25 den chomhaontú sin.
102.
Thairis sin, agus arís ós rud é go raibh an Coimisiún go hiomlán i dteideal Rialachán Tarmligthe 2021/2324 a ghlacadh (agus go ndearna sé amhlaidh, i ndeireadh na dála), dealraíonn sé dom nár baineadh den Pharlaimint a cumhacht chun maoirseacht a dhéanamh ar ghlacadh gníomhartha tarmligthe de réir bhrí phointe 2 den chomhaontú céanna sin, agus go raibh sí, i bhfírinne, iomlán ábalta rialú den sórt sin a fheidhmiú sa chás seo.
103.
Leanann sé as an méid thuas gur cheart, i mo thuairimse, an chaingean seo a dhíbhe toisc í a bheith gan bhunús.
3.
An iarraidh chun éifeachtaí na bhforálacha atá faoi chonspóid a choinneáil ar bun
104.
Ós rud é go gcaithfear, i mo thuairimse, an dá shaincheist dlí a chuir an Pharlaimint chun cinn a dhiúltú agus an chaingean seo a dhíbhe toisc í a bheith gan bhunús, measaim nach gá don Chúirt breithniú a dhéanamh ar iarraidh na bpáirtithe éifeachtaí na bhforálacha atá faoi chonspóid a choimeád ar bun.
105.
Maidir leis an méid sin, is é an t‑aon rud is mian liom a chur in iúl gur iondúil go mbíonn call le cinneadh chun éifeachtaí gnímh neamhnithe a choimeád ar bun i gcás ina n‑éilítear é mar gheall ar fhorais thábhachtacha a bhaineann le deimhneacht dhlíthiúil, nó i gcás inar gá na héifeachtaí a choimeád ar bun d’fhonn iarmhairtí diúltacha tromchúiseacha don earnáil lena mbaineann a sheachaint, agus i gcás ina gconspóidtear dlíthiúlacht an ghnímh i dtrácht, ní mar gheall ar a aidhm ná a inneachar, ach ar fhorais easpa inniúlachta nó sárú ar cheanglas fíor-riachtanach nós imeachta. (
56
)
106.
Sa chás seo, dhealródh sé gurb é an t‑aon ábhar easaontais atá idir na páirtithe sa chaingean seo an bunús dlí ar baineadh leas as, agus ní inneachar ábhartha na bhforálacha atá faoi chonspóid. Ina theannta sin, níl aon amhras ann, dá ndéanfaí éifeachtaí na bhforálacha atá faoi chonspóid a chur ar ceal go cúlghabhálach, nach amháin go gcruthófaí deacrachtaí ó thaobh deimhneacht dhlíthiúil de, ach go bhféadfadh iarmhairtí tromchúiseacha a bheith ann do thionscal na hiascaireachta freisin, toisc go bhfágadh sé nach bhféadfaí aon cheann de na srianta atá sna forálacha atá faoi chonspóid (maidir le trealamh iascaireachta nó speicis atá faoi thoirmeasc) a chur i bhfeidhm don bhliain 2021. Maidir leis an méid sin, deirimse chomh maith nach bhfuil aon cheann de na páirtithe atá sa chaingean seo á dhíospóid gurb é is aidhm do na bearta atá sna forálacha sin cuspóirí CBI cur chun cinn, eadhon acmhainní iascaigh a chaomhnú saothrú inbhuanaithe beo-acmhainní uisceacha a bhaint amach. Tugaim faoi deara freisin gurb amhlaidh go bhféachann an dá ghníomh a glacadh tar éis an Rialachán atá faoi chonspóid, eadhon Rialachán Tarmligthe 2021/2324 agus an Rialachán lena socraítear deiseanna iascaireachta le haghaidh 2022, le macsamhail a dhéanamh d’inneachar na bhforálacha atá faoi chonspóid. (
57
)
107.
Sa chás nach n‑aontaíonn an Chúirt liom go raibh an Chomhairle i dteideal na forálacha atá faoi chonspóid a ghlacadh, creidim, dá bhrí sin, gur cheart éifeachtaí na bhforálacha sin a choimeád ar bun.
VII. Conclúid
108.
I bhfianaise na mbreithnithe thuas, measaim gur cheart don Chúirt:
–
An chaingean seo, ina n‑iarrann Parlaimint na hEorpa go ndéanfaí an méid seo a leanas a chur ar neamhní, eadhon Airteagail 15 go 17, 20 agus 59, mír 2, de Rialachán (AE) 2021/92 ón gComhairle an 28 Eanáir 2021, lena socraítear le haghaidh 2021 na deiseanna iascaireachta le haghaidh stoic éisc áirithe agus grúpaí stoc éisc, is infheidhme in uiscí an Aontais agus, i gcás soithí iascaireachta de chuid an Aontais, in uiscí áirithe nach uiscí de chuid an Aontais iad, an chaingean seo a dhíbhe; agus
–
a ordú don Pharlaimint na costais a íoc.
(
1
)	Bunteanga: an Béarla.
(
2
)	Rialachán ón gComhairle an 28 Eanáir 2021 lena socraítear le haghaidh 2021 na deiseanna iascaireachta le haghaidh stoic éisc áirithe agus grúpaí stoc éisc, is infheidhme in uiscí an Aontais agus, i gcás soithí iascaireachta de chuid an Aontais, in uiscí áirithe nach uiscí de chuid an Aontais iad (IO 2021 L 31, lch. 31).
(
3
)	Rialachán ó Pharlaimint na hEorpa agus ón gComhairle an 19 Márta 2019 lena mbunaítear plean ilbhliantúil do stoic a dhéantar a iascach in Uiscí an Iarthair agus sna huiscí máguaird agus d’iascaigh a shaothraíonn na stoic sin, lena leasaítear Rialacháin (AE) 2016/1139 agus (AE) 2018/973 ón gComhairle, agus lena n‑aisghairtear Rialacháin (CE) Uimh. 811/2004, (CE) Uimh. 2166/2005, (CE) Uimh. 388/2006, (CE) Uimh. 509/2007 agus (CE) Uimh. 1300/2008 ón gComhairle (IO 2019 L 83, lch. 1).
(
4
)	Rialachán ó Pharlaimint na hEorpa agus ón gComhairle an 20 Meitheamh 2019 maidir le hacmhainní iascaigh a chaomhnú agus éiceachórais mhuirí a chosaint trí bhearta teicniúla, lena leasaítear Rialacháin (CE) Uimh. 1967/2006, (CE) Uimh. 1224/2009 ón gComhairle agus Rialacháin (AE) Uimh. 1380/2013, (AE) 2016/1139, (AE) 2018/973, (AE) 2019/472 agus (AE) 2019/1022 ó Pharlaimint na hEorpa agus ón gComhairle, agus lena n‑aisghairtear Rialacháin (CE) Uimh. 894/97, (CE) Uimh. 850/98, (CE) Uimh. 2549/2000, (CE) Uimh. 254/2002, (CE) Uimh. 812/2004 agus (CE) Uimh. 2187/2005 ón gComhairle (IO 2019 L 198, lch. 105).
(
5
)	De bhun Airteagal 290(1) CFAE, ‘[f]éadfar le gníomh reachtach an chumhacht a tharmligean chuig an gCoimisiún chun gníomhartha neamhreachtacha a bhfuil feidhm ghinearálta leo agus a fhorlíonann nó a leasaíonn gnéithe neamhriachtanacha áirithe den ghníomh reachtach sin a ghlacadh’.
(
6
)	Rialachán (AE) Uimh. 1380/2013 ó Pharlaimint na hEorpa agus ón gComhairle an 11 Nollaig 2013 maidir leis an gComhbheartas Iascaigh, lena leasaítear Rialachán (CE) Uimh. 1954/2003 ón gComhairle agus Rialachán (CE) Uimh. 1224/2009 ón gComhairle agus lena n‑aisghairtear Rialachán (CE) Uimh. 2371/2002 ón gComhairle, Rialachán (CE) Uimh. 639/2004 ón gComhairle agus Cinneadh 2004/585/CE ón gComhairle (IO 2013 L 354, lch. 22).
(
7
)	Sular tharraing an Ríocht Aontaithe siar as an Aontas Eorpach, ba chuid d’Uiscí an Aontais iad Uiscí an Iarthuaiscirt ina n‑iomláine agus áiríodh leo, inter alia, an Mhuir Cheilteach, Muir Éireann agus Iarthar na hAlban (féach Iarscríbhinn I a ghabhann le Cinneadh ón gComhairle an 19 Iúil 2004 lena mbunaítear Comhairlí Comhairleacha Réigiúnacha faoin gComhbheartas Iascaigh (IO 2004 L 256, lch. 17); féach freisin an léarscáil atá ar fáil ar shuíomh gréasáin Chomhairle Chomhairleach Uiscí an Iarthuaiscirt ag an seoladh seo a leanas: https://www.nwwac.org/_fileupload/Structure%20of%20NWWAC/NWWAC_Area_Map%20incl%20EU%20zone.pdf).
(
8
)	An Chomhairle Idirnáisiúnta um Thaiscéalaíocht na Mara.
(
9
)	IO 2021 L 465, lch. 1.
(
10
)	Féach Rialachán (AE) 2022/109 ón gComhairle an 27 Eanáir 2022 lena socraítear le haghaidh 2022 na deiseanna iascaireachta le haghaidh stoic éisc áirithe agus grúpaí stoc éisc is infheidhme in uiscí an Aontais agus, i gcás soithí iascaireachta de chuid an Aontais, in uiscí áirithe nach uiscí de chuid an Aontais iad (IO 2022 L 21, lch. 1).
(
11
)	Féach Airteagal 60 de Rialachán 2022/109.
(
12
)	Féach Airteagal 4(1)(20) de Rialachán (AE) Uimh. 1380/2013.
(
13
)	Féach aithris 2 de Rialachán 2019/1241.
(
14
)	Féach breithiúnas an 15 Bealtaine 2008, An Spáinn v an Chomhairle (C‑442/04, EU:C:2008:276, mír 42). Tugaim faoi deara go dtagraítear in aithris 7 de Rialachán 2019/1241 do ‘roinnt de spriocanna CBI a bhaint amach, mar atá, iascaireacht a dhéanamh ag leibhéil uastáirgeachta inbhuanaithe, gabhálacha de thaisme a laghdú agus deireadh a chur le hábhair mhuirí aischurtha, agus rannchuidiú leis an dea-stádas comhshaoil a bhaint amach’.
(
15
)	Maidir leis sin, tugaim faoi deara go bhfuil liosta neamh-uileghabhálach de na ‘bearta teicniúla’ a d’fhéadfadh a bheith san áireamh le fáil in Airteagal 7(2) de Rialachán Uimh. 1380/2013. Mar sin féin, ní léirítear in aon cheann d’fhorálacha an Rialacháin sin cén institiúid de chuid an Aontais atá freagrach as na bearta sin a ghlacadh.
(
16
)	Féach aithris 1 den Rialachán atá faoi chonspóid.
(
17
)	De réir mhínithe an Choimisiúin in aithris 3 de Rialachán Tarmligthe 2021/2324. Is iad trosc, faoitín agus gadóidigh na speicis éisc lena mbaineann Airteagail 15 go 17 den Rialachán atá faoi chonspóid.
(
18
)	De bhun fhoclaíocht na bhforálacha sin, tá an Coimisiún i dteideal leasú a dhéanamh ar liosta na speiceas éisc nó sliogéisc a bhfuil toirmeasc ar iad a ghabháil, a choinneáil, a thrasloingsiú nó a thabhairt i dtír (féach Airteagal 10(4) de Rialachán 2019/1241); na bearta teicniúla, ar bearta iad a ceapadh chun sainiúlachtaí réigiúnacha iascach áirithe a chur san áireamh (is é sin, bearta teicniúla réigiúnacha) a leasú, a fhorlíonadh, a aisghairm nó a mhaolú, (féach Airteagal 15(2) de Rialachán 2019/1241); agus chun bearta teicniúla a bhaineann le trealamh iascaireachta, feistí breise a chuirtear le trealamh iascaireachta, gníomhaíochtaí iascaireachta agus íosmhéid tagartha caomhnaithe a leagan síos, a fhorlíonadh (féach Airteagal 9 de Rialachán 2019/472).
(
19
)	Le bheith beacht, measann an Pharlaimint gur ghlac an Chomhairle Airteagail 15 go 17 den Rialachán atá faoi chonspóid de shárú ar Airteagal 15(2) de Rialachán 2019/1241 nó, de rogha air sin, ar Airteagal 9 de Rialachán 2019/472. Bheadh Airteagal 20 den Rialachán atá faoi chonspóid ina shárú ar Airteagal 10(4) de Rialachán 2019/1241.
(
20
)	Féach Airteagal 29(6) de Rialachán 2019/1241.
(
21
)	Féach Airteagal 18(3) agus (6) de Rialachán 2019/472.
(
22
)	Féach pointí 20 agus 21 thuas.
(
23
)	Féach Airteagal 3 de Rialachán Tarmligthe 2021/2324.
(
24
)	Mar a chuir mé in iúl sa phointe roimhe seo, baineann an dara mír d’Airteagal 59 den Rialachán atá faoi chonspóid le raon feidhme ama Airteagail 15 go 17 na hionstraime céanna sin. Dá bhrí sin, dá gcinnfeadh an Chúirt gur fágadh an chaingean in éagmais aon chuspóir sa mhéid go n‑iarrann an Pharlaimint na trí fhoráil sin a neamhniú, bheadh uirthi argóintí na Parlaiminte maidir leis an dara mír d’Airteagal 59 den Rialachán sin a dhíbhe freisin.
(
25
)	Sa chás seo, is éard atá i gceist agam leis an bhfocal ‘leas’ an leas nach mór do dhaoine nádúrtha nó dlítheanacha a bhunú chun caingne a thionscnamh ar bhonn an cheathrú mír d’Airteagal 263 CFAE.
(
26
)	Féach, chuige sin, breithiúnas an 1 Deireadh Fómhair 2009, an Coimisiún v an Chomhairle (C‑370/07, EU:C:2009:590, mír 16 agus an cásdlí dá dtagraítear).
(
27
)	Féach, sa chiall sin, breithiúnas an 26 Márta 1987, an Coimisiún v an Chomhairle (45/86, EU:C:1987:163, mír 3).
(
28
)	Féach breithiúnas an 1 Deireadh Fómhair 2009, an Coimisiún v an Chomhairle (C‑370/07, EU:C:2009:590, mír 17 agus an cásdlí dá dtagraítear). Sa chás sin, chuir an Chúirt cinneadh ón gComhairle ar neamhní lenar bunaíodh an seasamh a bhí le glacadh thar ceann an Chomhphobail Eorpaigh ag Comhdháil de na Páirtithe sa Choinbhinsiún maidir le Trádáil Idirnáisiúnta i Speicis Fauna agus Flora Fiáine i mBaol (CITES), ainneoin go raibh éifeachtaí dlíthiúla an chinnidh sin caite cheana, ó tharla gur cuireadh an seasamh sin in iúl cheana ag an gComhdháil i dtrácht.
(
29
)	Ós rud é, mar a chuir mé in iúl i mír 22 thuas, gur ghlac an Chomhairle, an 27 Eanáir 2022, an Rialachán lena socraítear deiseanna iascaireachta do 2022, ní féidir amhras a bheith ann ach go bhféadfadh baint dhíreach a bheith ag cinneadh na Cúirte sa chás seo leis an gceist ar cheart an Rialachán sin a chur ar neamhní freisin, go hiomlán nó go páirteach, (dá ndéanfaí agóid ina choinne os comhair na Cúirte), ag brath ar an bhfuil forálacha ann atá ar aon dul leis na forálacha atá faoi chonspóid. Ina theannta sin, dá ndéanfadh an Chúirt na forálacha atá faoi chonspóid a chur ar neamhní, luíonn sé le réasún go gcuirfí cosc, go bunúsach, ar an gComhairle forálacha den sórt céanna a ghlacadh amach anseo.
(
30
)	Féach breithiúnas an 25 Deireadh Fómhair 2001, an Ghearmáin v an Coimisiún (C‑276/99, EU:C:2001:576, mír 32).
(
31
)	Féach breithiúnas an 11 Deireadh Fómhair 2007, an Coimisiún v an Ghréig (C‑237/05, EU:C:2007:592, míreanna 36 go 39).
(
32
)	Go deimhin, luaitear in Airteagal 133(1) de na Rialacha Nós Imeachta go “[bh]féadfaidh” (is liomsa an bhéim) Uachtarán na Cúirte, i gcás ina n‑éilíonn nádúr an cháis amhlaidh, a chinneadh go dtabharfar breith ar chás de bhun nós imeachta brostaithe.
(
33
)	Maidir leis an méid sin, is mian liom a rá freisin go n‑éilíonn an nós imeachta brostaithe ar an gCúirt a hacmhainní a úsáid ar bhealach a fhágann, ó thaobh lóistíochta de, nach bhféadfadh baint a bheith ag an nós imeachta sin ach le dornán cásanna gach bliain. An cheist cé acu a fhágtar nó nach bhfágtar caingean in éagmais aon chuspóra i gcás amhail an ceann seo, ní féidir an freagra uirthi sin, dar liomsa, a bheith ag brath ar cé acu a dheonaítear nó nach ndeonaítear an nós imeachta brostaithe sin.
(
34
)	Foráiltear leis an gcéad mhír d’Airteagal 59 den Rialachán sin go leanfaidh Airteagal 20 (mar aon leis an gcuid is mó d’fhorálacha eile an Rialacháin atá faoi chonspóid nach cuid den chaingean seo iad) ‘d’fheidhm a bheith acu [...] go dtiocfaidh an Rialachán lena socrófar na deiseanna iascaireachta le haghaidh 2022 i bhfeidhm’.
(
35
)	De bhun na forála sin, ‘gníomhóidh gach institiúid acu faoi theorainneacha na gcumhachtaí atá tugtha di sna Conarthaí, i gcomhréir leis na nósanna imeachta agus faoi na coinníollacha agus chun na gcríoch atá leagtha amach iontu. Cleachtfaidh na hinstitiúidí comhar dílis eatarthu féin’.
(
36
)	Go háirithe, tá an Pharlaimint den tuairim go modhnaítear le hAirteagail 15 go 17 agus 20 den Rialachán atá faoi chonspóid na rialacha a leagtar amach in Iarscríbhinn VI, cuid B, pointe 1, agus Cuid C, agus in Iarscríbhinn I a ghabhann le Rialachán 2019/1241, faoi seach. Agus an méid sin á dhéanamh acu, sháróidís Airteagal 10(4) agus Airteagal 15(2) den Rialachán is deireanaí a luadh, Airteagail lena léirítear go soiléir gur cheart don Choimisiún modhnuithe a dhéanamh ar na rialacha sin, seachas an Chomhairle.
(
37
)	Féach Airteagal 12 de Rialachán Uimh. 1380/2013 (dar teideal ‘Bearta an Choimisiúin i gcás bagairt thromchúiseach ar acmhainní bitheolaíocha na mara’).
(
38
)	Féach Airteagal 13 Rialachán Uimh. 1380/2013 (dar teideal ‘Bearta éigeandála na mBallstát’).
(
39
)	Rialachán ón gComhairle an 27 Eanáir 2020 lena socraítear le haghaidh 2020 na deiseanna iascaireachta le haghaidh stoic éisc áirithe agus grúpaí stoc éisc, is infheidhme in uiscí an Aontais agus, i gcás soithí iascaireachta de chuid an Aontais, in uiscí áirithe nach uiscí de chuid an Aontais iad (IO 2020 L 25, lch. 1).
(
40
)	É sin nó chaithfí na TACanna iad féin a laghdú (mar chúiteamh ar easpa aon bhearta teicniúla den sórt sin).
(
41
)	Féach Airteagal 15(2) de Rialachán 2019/1241 agus Airteagal 9(1) de Rialachán 2019/472 (féach freisin Airteagal 18 de Rialachán Uimh. 1380/2013 agus, inter alia, Airteagal 15(3) de Rialachán 2019/1241). Níl ann do cheanglas den sórt sin, áfach, i gcás gníomhartha tarmligthe a ghlactar de bhun Airteagal 10(4) den Rialachán sin.
(
42
)	Féach aithris 2 de Rialachán Tarmligthe 2021/2324.
(
43
)	Féach, inter alia, breithiúnais an 15 Bealtaine 2008, an Spáinn v an Chomhairle (C‑442/04, EU:C:2008:276, mír 49 agus an cásdlí dá dtagraítear), agus an 16 Aibreán 2013, an an Spáinn agus an Iodáil v an Chomhairle (C‑274/11 agus C‑295/11, EU:C:2013:240, mír 33).
(
44
)	Féach, chuige sin, breithiúnas an 26 Samhain 2014an Pharlaimint agus an Coimisiún v an Chomhairle (C‑103/12 agus C‑165/12, EU:C:2014:2400, míreanna 79 agus 81).
(
45
)	C‑124/13 agus C‑125/13, EU:C:2015:337, mír 61.
(
46
)	Ibid., mír 66.
(
47
)	Féach breithiúnas an 1 Nollaig 2015, an Pharlaimint agus an Coimisiún v an Chomhairle (C‑124/13 agus C‑125/13, EU:C:2015:790, mír 59).
(
48
)	Tugaim faoi deara go bhfuil argóintí na Parlaiminte ina leith sin ag teacht salach ar a chéile, go pointe áirithe. Ar thaobh amháin, deir an Pharlaimint go soiléir nach bhfuil sí ag iarraidh agóid a dhéanamh maidir leis an tsaincheist, an mbeadh an Chomhairle i dteideal brath ar Airteagal 43(3) CFAE chun na forálacha faoi chonspóid a ghlacadh, dá mb’amhlaidh nár glacadh na bunRialacháin riamh. Ar an taobh eile, dealraíonn sé domsa nach nglacann sí leis go bhfuil nasc idir Airteagail 15 go 17 den Rialachán atá faoi chonspóid agus ‘deiseanna iascaireachta a shocrú’. Go deimhin, maíonn sé, go bunúsach, dá nglacfaí le réasúnaíocht na Comhairle go bhfuil nasc idir Airteagail 15 go 17 agus ‘deiseanna iascaireachta a shocrú’ (de réir bhrí Airteagal 43(3) CFAE), go mbeadh an Chomhairle in ann, go bunúsach, gach cineál beart teicniúil a ghlacadh ar bhonn na réasúnaíochta sin agus cur isteach ar an nós imeachta ‘caighdeánach’ maidir le bearta teicniúla a ghlacadh i ndáil le hiascach (ar cheart gurbh é a bheadh ann, sa chéad áit, gníomh reachtach á ghlacadh agus Airteagal 43(2) CFAE á chur i bhfeidhm agus, ansin, gníomhartha tarmligthe á nglacadh ag an gCoimisiún agus an gníomh sin á chur i bhfeidhm).
(
49
)	Mar a mhínigh mé i mír 26 thuas, is é an chiallaíonn TACanna Gabhálacha Iomlána Incheadaithe. Níl aon amhras ann ach go bhfuil cinneadh na TACanna ar cheann de na bealaí ina bhféadfaidh an Chomhairle ‘deiseanna iascaireachta a shocrú agus a chionroinnt’ de réir bhrí Airteagal 43(3) CFAE.
(
50
)	Sa chás sin, chinn an Chúirt gur ceapadh na leasuithe a bhí faoi shaincheist chun ‘athrú suntasach a dhéanamh’ ar an nós imeachta speisialta a leagtar síos chun na TACanna do stoic trosc a shocrú go bliantúil agus chun teacht in ionad na laghduithe uathoibríocha TAC a bunaíodh ar dtús báire i ndáil leis sin (féach breithiúnas an 1 Nollaig 2015, an Pharlaimint agus an Coimisiún v an Chomhairle, C‑124/13 agus C‑125/13, EU:C:2015:790, mír 73). Tháinig an Chúirt ar an gconclúid gurbh é Airteagal 43(2) CFAE, seachas Airteagal 43(3) CFAE, an bunús dlí cuí sa chás sin.
(
51
)	Ibid., míreanna 79 agus 80. Go bunúsach, is iondúil go dtiocfaidh beart faoi raon feidhme Airteagal 43(2) CFAE, seachas Airteagal 43(3) CFAE, más amhlaidh, murab ionann agus na forálacha atá faoi chonspóid, go leagtar amach leis creat, nó go bhfuil sé ina réamhriachtanas, chun iascaigh a shocrú agus a chionroinnt, agus nár ceapadh é díreach chun foráil a ghlactar ar leibhéal níos airde a chur chun feidhme (féach an míniú a thug an tAbhcóide Ginearálta Wahl uaidh ina Thuairim i gCásanna Uamtha an Pharlaimint agus an Coimisiún v an Chomhairle, C‑124/13 agus C‑125/13, EU:C:2015:337, mír 66).
(
52
)	Ibid., mír 58. Sa mhéid sin, ní aontaím le réasúnaíocht na Comhairle go mbíonn tosaíocht i gcónaí ag gníomhartha arna gcinneadh de bhun Airteagal 43(3) CFAE (amhail an Rialachán atá faoi chonspóid) ar ghníomhartha tarmligthe arna nglacadh ag an gCoimisiún de bhun reachtaíocht arna glacadh ar bhonn Airteagal 43(2) CFAE. Is é mo thuairimse nach féidir leis an gComhairle a cuid cumhachtaí cinnteoireachta, a ghabhtar ón bhforáil roimhe seo, a úsáid ach amháin má tá an úsáid sin comhoiriúnach le tarmligean na gcumhachtaí arna dtionscnamh le gníomhartha a glacadh i gcomhréir leis an bhforáil is déanaí a luadh, ós rud é go bhfuil ráite go soiléir ag an gCúirt gur ann d’ordlathas idir an dá fhoráil sin de Chonradh FAE (féach breithiúnas an 26 Samhain 2014, an Pharlaimint agus an Coimisiún v an Chomhairle, C‑103/12 agus C‑165/12, EU:C:2014:2400, míreanna 79 agus 81).
(
53
)	Comhaontú Idirinstitiúideach idir Parlaimint na hEorpa, Comhairle an Aontais Eorpaigh agus an Coimisiún Eorpach maidir le Reachtóireacht Níos Fearr an 13 Aibreán 2016 (IO 2016 L 123, lch. 1).
(
54
)	Dar teideal ‘Comhthuiscint idir Parlaimint na hEorpa, an Chomhairle agus an Coimisiún maidir le Gníomhartha Tarmligthe.
(
55
)	Féach, maidir leis sin, breithiúnas an 12 Feabhra 2015, an Pharlaimint v an Chomhairle (C‑48/14, EU:C:2015:91, míreanna 57 agus 58).
(
56
)	Féach, mar shampla, breithiúnais an 3 Meán Fómhair 2009, An Pharlaimint v an Chomhairle (C‑166/07, EU:C:2009:499, míreanna 74 agus 75); an 5 Meán Fómhair 2012, An Pharlaimint v an Chomhairle (C‑355/10, EU:C:2012:516, míreanna 89 agus 90); agus an 6 Bealtaine 2014, An Coimisiún v an Pharlaimint agus an Chomhairle (C‑43/12, EU:C:2014:298, míreanna 54 go 56).
(
57
)	Féach Airteagal 2 de Rialachán Tarmligthe 2021/2324 agus Airteagal 18 den Rialachán lena socraítear deiseanna iascaireachta le haghaidh 2022.